b'\n_START_ARTICLE_\nSlovenski glasnik\n_START_PARAGRAPH_\nSlovenski glasnik je bila literarna revija, ki je izhajala med letoma 1858 in 1868. V prvih letih je nosila naslov Glasnik za literaturo in umetnost in nato Glasnik slovenski, lepoznansko-podu\xc4\x8den list. Izhajala je v Celovcu, urejal jo je Anton Jane\xc5\xbei\xc4\x8d._NEWLINE_Anton Jane\xc5\xbei\xc4\x8d, gimnazijski u\xc4\x8ditelj, je \xc5\xbee med letoma 1850 in 1853 v Celovcu izdajal revijo Slovenska b\xc4\x8dela. Prva \xc5\xa1tevilka Glasnika je iz\xc5\xa1la \xc5\xbee leta 1854, a dlje od prve \xc5\xa1tevilke ni pri\xc5\xa1lo. \xc5\xa0tiri leta kasneje je ob \xc4\x8dedalje ve\xc4\x8djem krogu izobra\xc5\xbeenih Slovencev, ki so znali poprijeti tudi za pero, znova poskusil z izdajanjem. Literatom je za objave ponudil honorarje, a postavil tudi pravila, kak\xc5\xa1no naj bo pisanje v Glasniku. Jezik je morala biti lepa sloven\xc5\xa1\xc4\x8dina, ki bi v novelah in povestih opisovala doma\xc4\x8de dogajanje._NEWLINE_V prvi \xc5\xa1tevilki je Fran Levstik objavil svoj knji\xc5\xbeevni program Popotovanje od Litije do \xc4\x8cate\xc5\xbea, predstavili so se tudi Simon Jenko, Ivan Tu\xc5\xa1ek in Fran Erjavec. V reviji so svoja dela objavljali skoraj vsi tedaj piso\xc4\x8di avtorji, med njimi tudi vajevci in Josip Jur\xc4\x8di\xc4\x8d. Slednji je leta 1861 v Slovenskem glasniku objavil Pripovedko o beli ka\xc4\x8di, ki je njegovo prvo objavljeno delo._NEWLINE_Revijo so \xc5\xbee ob za\xc4\x8detku spremljala nasprotovanja kulturne smetane v Ljubljani. Motila jih je predvsem Levstikova zahteva po pravici do kritike. Kljub te\xc5\xbeavam je Slovenski glasnik izhajal ve\xc4\x8d kot deset let, ko je naposled zaradi raznih razlogov (pomanjkanje denarja, zaostajenje piscev z objavami) prenehal svoj obstoj. Ugaslo literarno revijo je \xc4\x8dez dve leti na Dunaju nadomestila nova, z imenom Zvon.'